Astrofixica
Astrofixica, rammo de l'astronomia ch'a l'indaga l’Universo e i corpi in questo prezenti co-e metodologie e e tecniche sperimentæ proprie da fixica.
Nasciua inta segonda meitæ de l'Œuttoçento, pe a peculiaritæ di mettodi dœuviæ e sorvetutto pe l’importança di rizurtæ conseguii (prez. quelli relativi a-a corelaçion tra luminoxitæ e tempiatua superfiçiâ de stelle, a l'espanscion de l'Universo ecc.) a l'ha fîto assonto un rollo fondamentâ. A distinçion tra astronomia e astrofixica a l'è ancœu assæ meno netta che into passao a caoza do grande progresso inta comprenscion raçionâ di fenommeni cosmichi.
Astrofixica relativistega[Càngia | modifica sorgente]
Disçipliña ch'a studdia quelli fenommeni cosmichi inti quæ l'è fondamentâ l’uzo da meccanica relativista, comme son quelli caratterizzæ da-a libiaçion di enorme quantitæ de energia e da de rapide variaçioin (comme e sorzente squæxi stellæ quasar, e stelle X binaie, l’origgine de l'Universo). Questi fenommeni son spiegabili se se fa ricorso a un’atra sorgente de energia, a gravitaçion, ch'a ven dominante solo quande o corpo o razonze de dimenscioin assæ piciñe, con di elevatiscimi valoî da denscitæ. Pe una stella de massa pægia de quella do Sô, pres., questa dimenscion caratteristega a l'è pâ a 1,5 km; ma za a de dimenscioin 10 votte maggioî gh'è di noteivi effetti de questo gennere. Inte queste condiçioin i effetti previsti da-a relativitæ, restreita e generâ, che in condiçioin ordinaie son de entitæ trascurabile, zœugan un rollo essençiâ; pertanto ocore dœuviâ di apropriæ lezze fixiche e un formalismo matematico assæ ciu complesso.
Un di doi prinçipæ modelli teorichi de l'astrofixica relativistega o l'è o bœuggio neigro curlante, locuçion co-a quæ se indica una superfiçie, l’‘orizzonte’, attraverso a quæ tutte e partexelle, compreizo i fotoin, pœuan passâ solo inte 'n verso, verso l’interno; o bœuggio neigro, quindi, o l'è invixibile, percose da questo no pœu sciortî nisciuña partexella e manco a radiaçion. O fenommeno ciu importante ch'o l'avven inta vexinança de un corpo collassao o l'è a produçion de partexelle elementæ (sorvettutto elettroin e protoin) con âtiscima energia. Queste interagiscan co-i campi elettrichi e magnettichi inti sœu esterni e dan lœugo a de potente sorzente elettromagnetiche de natua no termica; in âtre paole, a so distribuçion spettrâ in fonçion da frequença a no l'è quella da radiaçion emissa da un ordinaio corpo cado. I óservaçioin sperimentæ inte bande radio e X, segge de sorgente stellæ segge de nuclei galattichi, receddan di effetti e di modelli de l'astrofixica di corpi collassæ.
O segondo modello de l'astrofixica relativistega o riguarda a struttua globâ de l'Universo e o consciste inta cosmologia evolutiva basâ in sce-a teoria da relativitæ generâ de Albert Einstein. In questo modello l’Universo o l'ha avúo origine da una fase primordiâ de âtiscima tempiatua e denscitæ da-a quæ, pe espanscion e collasci locæ, se son formæ i grandi agglomeræ galattichi de mateia che ancœu vedemmo. Compiti fondamentæ di oservaçioin cosmologiche son a determinaçion de l'etæ de l'Universo e da so prezente deceleraçion, e l’indagine circa e condiçioin fixiche preexistente a-a formaçion de galascie. A ciu gran parte de informaçioin circa questa faze a l'è óferta da-a radiaçion de fondo, ch'a s'inquaddra perfettamente into modello cosmologico relativistego. Questa a l'è stæta emissa quande o ‘raggio’ de l'Universo o l'ea circa mille votte ciu piccin de l'attoâ (quande tutta a mateia l'ea ionizzâ); ancœu a l'appâ comme un fondo de onde elettromagnetiche inta banda de microonde provegninte co-a mæxima intenscitæ da tutte e direçioin.
lij_Latn lij_Latn lij_Latn lij_Latn lij_Latn lij_Latn lij_Latn